Ордо-Шах гипс кени
Ордо-Шах гипс кени - Баткен облусунун Кадамжай районунда, Үч-Коргон кыштагынан 6 км түштүк-чыгышта, деңиз деңгээлинен 1200–1300 м бийиктикте. Алай кырка тоосунун этегинде. 1953–54-ж. «Средазгеолнеруд» трести тарабынан Геологиялык чалгындоо жумуштары жүргүзүлүп, запасы эсептелген. Кен аймагында мезозой жана кайнозой замандарында пайда болгон чөкмө тектер кеңири таралган. Гипс бор мезгилинин үстүнкү катмарындагы чопо тоо тектеринин арасында эки горизонтту түзүп жатат. Алардын калыңдыгы 4,9 жана 6 м; 93,6% гипстен, 5%ке чейин ангидриттен турат. Гипс ак, тыгыз массивдүү, көмүскө кристаллданган. Технологиялык касиети боюнча 1-сорттогу курулуш жана калып гипсин алууга болот, ошондой эле айыл чарбасында – кыртышты гипстендирүүгө жана цемент өндүрүшүндө пайдаланса болот. Бирок, адегенде жанчып майдалап, ысытуу керек. 1966-жылга карата калган запасы А+В+С1 категориясы боюнча 1111 миң т.
Кыргызстандын кен байлыктары

Колдонулган адабияттар
 “Кыргызстан” улуттук энциклопедиясы: 5-том. Башкы редактору Асанов Ү. А. К 97. Б.: Мамлекеттик тил жана энциклопедия борбору, 2014. илл. ISBN 978 9967-14-111 -7